મનુભાઈ પંચોળી : જો, ખરું કહું તો આદર્શવાદી કે આદર્શ ઘેલા થવાનો કશો અર્થ હું સમજતો નથી. જેનો અમલ અશક્ય હોય એવી ગગનવિહારી સૈદ્ધાંતિક કલ્પનાઓમાં રાચવાથી ન તો કોઈ સાહિત્ય કૃતિ કે ન તો કોઈ ઐતિહાસિક હકીકતો પ્રજાને લાંબે ગાળે આનંદ આપનારી હોય છે. મને તો અમલ કરી શકાય તેવા સિદ્ધાંતોનું જ મૂલ્ય છે અને એથી જ તો શિક્ષણ અને સમાજ સેવાના સ્વધર્મને નભાવાતાં જ સાહિત્ય સેવન કર્યું અને સાહિત્યનું અર્થઘટન પણ સમાજના દરેક સ્તરને સમજાય, ઉપયોગી થાય અને અમલમાં મૂકી શકાય તેવા ખ્યાલો આગળ ધરી શકાય તે રીતે કર્યું. રામાયણ અને મહાભારતના મારા વાચન અને મનન સમયે મારા દિલમાં આજની પ્રજાને તેમની ધર્મ વિશેની સમજ અને શ્રદ્ધાને ઉપયુક્ત સાર આપવાનો હતો, જે મોટે ભાગે સર્યો છે તેમ મને લાગે છે. બીજાને શું લાગ્યું તે તો તમારા જેવા અભ્યાસુ લોકોને ખબર.